Il-festa ta’ San Ġwann il-Battista, iċċelebrata fl-24 ta’ Ġunju, kienet tiġi ċċelebrata bil-kbir fil-perjodu li fih l-Ordni tal-Kavallieri ta’ San Ġwann kienu Malta mill-1530 sa tarf is-seklu 18. Tradizzjoni marbuta ma’ din il-festa kienet tinvolvi l-ħruq ta’ ħġejjeġ kbar f’postijiet pubbliċi u mill-fortifikazzjonijiet. Lejlet il-festa, il-Fondazzjoni Wirt Artna ħasbet li terġa tagħti l-ħajja lil din it-tradizzjoni bil-ħruq ta’ ħuġġieġa fis-Saluting Battery tal-Barrakka ta’ Fuq fil-Belt. Il-ħuġġieġa tqabbdet mis-Sindku tal-Belt, Alexei Dingli, u wara kif kien isir fi żmien l-Ordni ġew sparati l-kanuni. Il-Fondazzjoni Wirt Artna qed tippjana li s-sena d-dieħla taħraq ħġejjeġ minn diversi postijiet li huma taħt il-ħarsien tagħha u b’hekk iżżomm ħajja din it-tradizzjoni.